ก.ล.ต. เปิดรับฟังความเห็นปรับเกณฑ์เห็นชอบตัวแทนการตลาด PF-DF
ก.ล.ต. เปิดรับฟังความเห็นปรับเกณฑ์เห็นชอบตัวแทนการตลาด PF-DF ผ่านเว็บไซต์ หวังเพิ่มความคล่องตัวในการประกอบธุรกิจ
12 ก.พ. 2559

สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ระบุว่า ก.ล.ต.เปิดรับฟังความเห็นการปรับปรุงหลักการและร่างประกาศการให้ความเห็นชอบเป็นตัวแทนด้านการตลาดกองทุนส่วนบุคคล (Private Fund : PF) และตัวแทนการตลาดของผู้จัดการเงินทุนสัญญาซื้อขายล่วงหน้า (Derivatives Fund Manager : DF)
โดยวัตถุประสงค์ของการปรับปรุงครั้งนี้เพื่อให้เกิดความคล่องตัวในการประกอบธุรกิจและปรับปรุงระยะเวลาการให้ความเห็นชอบ เพื่อให้สามารถปฏิบัติตาม พ.ร.บ.การอำนวยความสะดวกในการพิจารณาอนุญาตของทางราชการ พ.ศ.2558 ได้
ทั้งนี้ ตัวแทนการตลาด PF และ DF มีบทบาทสำคัญในการเป็นผู้ที่ทำหน้าที่ชักชวนผู้ลงทุนให้ใช้บริการด้านการจัดการกองทุนส่วนบุคคล และการจัดการลงทุนในสัญญาซื้อขายล่วงหน้าตามลำดับ
โดยสาระสำคัญในการปรับปรุงร่างประกาศครอบคลุมการให้ความเห็นชอบเป็นการทั่วไปสำหรับบุคคลที่มีความพร้อมในการทำหน้าที่เป็นตัวแทนการตลาด PF/DF อยู่แล้ว การปรับปรุงระบบงานตัวแทนการตลาด PF/DF ให้เหลือเฉพาะที่จำเป็นต่อการทำหน้าที่ และการกำหนดให้ตัวแทนการตลาด PF/DF ต้องขอความยินยอมจากลูกค้าก่อนเปิดเผยข้อมูลลูกค้า
ทั้งนี้ ก.ล.ต.ได้เผยแพร่เอกสารรับฟังความคิดเห็นในเรื่องดังกล่าวไว้ที่เว็บไซต์ ก.ล.ต. (www.sec.or.th) ผู้ที่เกี่ยวข้องและผู้สนใจสามารถแสดงความคิดเห็นได้ที่เว็บไซต์หรือโทรสาร 0-2263-6099 หรือทาง e-mail ที่ [email protected] จนถึงวันที่ 2 มีนาคม 2559